

**LOŠIMŲ PRIEŽIŪROS TARNYBA**

**PRIE LIETUVOS RESPUBLIKOS FINANSŲ MINISTERIJOS**

|  |  |  |
| --- | --- | --- |
| Biudžetinė įstaiga. Ukmergės g. 222, LT-07157 Vilnius,  tel. +370 5 233 6246, http://lpt.lrv.lt, el. p. [info@lpt.lt](mailto:info@lpt.lt), e. pristatymo dėžutės adresas 188772052.  Duomenys kaupiami ir saugomi Juridinių asmenų registre, kodas 188772052. | | |
|  | | |
| Lietuvos Respublikos Seimo Peticijų komisijai | 2024-07-  Į 2024-06-11 | Nr. 2E-  Nr. S-2024-2551 | |
|  |  | |
| **DĖL NUOMONĖS PATEIKIMO** | | | |

Lošimų priežiūros tarnyba prie Lietuvos Respublikos finansų ministerijos (toliau – Priežiūros tarnyba) 2024 m. birželio 12 d. gavo Lietuvos Respublikos Seimo Peticijų komisijos 2024 m. birželio 11 d. raštą Nr. S-2024-255, kuriuo informuojama, jog Lietuvos Respublikos Seimo Peticijų komisija (toliau – Komisija) 2024 m. birželio 5 d. posėdyje svarstė Mariaus Kadelsko kreipimąsi dėl azartinių lošimų ir lažybų ir priėmė sprendimą pripažinti kreipimąsi peticija ir priimti peticiją nagrinėti. Komisija raštu prašo pateikti Priežiūros tarnybos nuomonę dėl peticijoje pateiktų siūlymų.

Priežiūros tarnyba, atsakydama į Komisijos raštą, pirmiausia atkreipia dėmesį, jog Europos Sąjungos valstybių narių įstatymai, reglamentuojantys azartinius lošimus, iki šiol nėra suderinti Europos Sąjungos lygiu, todėl **valstybėms narėms paliekama teisė** nacionaliniuose įstatymuose, remiantis savo vertybėmis, nustatyti, kokiais reikalavimais reikia apsaugoti atitinkamus visuomenės interesus azartinių lošimų srityje. Europos Sąjungos Teisingumo Teismas yra nurodęs, jog „azartinių lošimų reglamentavimas – tai viena iš sričių, kuriose valstybės narės turi savų moralės, religijos ar kultūros ypatumų. Kadangi nėra suderintų Bendrijos nuostatų, kiekviena valstybė narė, remdamasi savo vertybėmis, turi šiose srityse įvertinti, kokiais reikalavimais reikia apsaugoti atitinkamus interesus“ (ESTT 2009 m. rugsėjo 8 d. sprendimas byloje C 42/07 Liga Portuguesa de Futebol Profissional ir Bwin International; 2010 m. liepos 8 d. sprendimas sujungtose bylose C-447/08, C-448/08 Otto Sjöberg, Anders Gerdin).

Pažymėtina, kad nors ir azartiniai lošimai yra gana gilias tradicijas turinti pramogos forma, viena sunkiausių jos pasekmių – priklausomybė nuo lošimų. Priklausomi nuo lošimų asmenys patiria psichologinių, socialinių, finansinių problemų, dėl kurių kenčia ne tik patys, bet ir jų artimieji.

Azartinių lošimo problematika pradėta tyrinėti 20 amžiaus pabaigoje ir šia tema parašyta labai daug mokslinių straipsnių, kuriuose įvardijamos įvairios įsitraukimo priežastys, tokios kaip azartinių lošimų prieinamumas, lošimų reklama, skatinimas dalyvauti lošimuose, jaunų asmenų įtraukimas ir pan. Priklausomybės nuo lošimų problematika buvo aprašoma įvairiais žmonijos gyvavimo laikotarpiais ir istorijoje žinoma nemažai azartinių lošimų uždraudimo faktų, tačiau, kaip parodo praktika, tai neišsprendė priklausomybės nuo lošimų problemos.

Atsižvelgiant į šių laikų technologines galimybes, azartinius lošimus organizuojančios bendrovės savo lošimų organizavimo paslaugas intensyviai perkelia į interneto erdvę (t. y. didėja nuotolinių lošimų pasiūla), todėl galimybė gauti lošimų paslaugas neišeinant iš namų, bet kurioje pasaulio šalyje, tampa labiau realesnė, nei tai buvo prieš 10-15 metų. Didelė tikimybė, kad uždraudus azartinius lošimus, valstybė praras galimybę stebėti realią probleminę situaciją, bus netikslinga vykdyti azartinių lošimų prevenciją ir intervenciją, o lošiantieji, dėl lengvai prieinamų azartinių lošimų internetu, galės rinktis nuotolinius lošimus iš užsienio teikiamos pasiūlos, kurioje nebus užtikrinama lošėjų teisių bei jų teisėtų interesų apsauga, bus sunku pasirūpinti jų psichine sveikata.

Tam, kad azartinių lošimų keliama problematika išliktų valstybės kontroliuojama, yra be galo svarbi griežta azartinių lošimų kontrolė, praplėstos kontroliuojančių institucijų funkcijos, tvirta įstatyminė bazė, bei stipri, funkcionali prevencinė veikla, kurios tikslas suformuoti tinkamas nuostatas į azartinius lošimus, informuoti asmenis apie pavojus, ugdyti jaunąją kartą, kad jie būtų atsparesni įsitraukimui į rizikingą lošimą.

Verta paminėti, kad šiai dienai Lietuvos Respublikos Seime svarstomi Lietuvos Respublikos azartinių lošimų įstatymo projektai, kurie orientuoti į azartinių lošimų daromos žalos mažinimą.

Patarėja,

laikinai atliekanti direktoriaus funkcijas Sandra Vitkevičiūtė

Inesa Baciuškienė, tel. (+370 5) 233 6246, el. p. inesa.baciuskiene@lpt.lt